

### ไข้หวัดใหญ่...ภัยเงียบที่ไม่ควรมองข้าม!

ไข้หวัดใหญ่เกิดจากการติดเชื้อไวรัส **Influenza** ที่บริเวณทางเดินหายใจผ่านการแพร่กระจายโดยละอองฝอยจากการไอหรือจามของผู้ติดเชื้อ **ไข้หวัดใหญ่**อาจทำให้เกิดอาการรุนแรงและภาวะแทรกซ้อน และอาจถึงขั้นเสียชีวิตได้ โดยเฉพาะใน**ผู้สูงอายุและกลุ่มเสี่ยง** ทว่าเรายังมีวิธีป้องกันโดยการฉีดวัคซีนไข้หวัดใหญ่ ซึ่งที่ผ่านมาได้มีการฉีดอย่างแพร่หลาย และพบว่าผลข้างเคียงต่ำ มีความปลอดภัย และประโยชน์สูง

**นายแพทย์ธนินทร์ เวชชาภินันท์** รองอธิบดีกรมการแพทย์ กล่าวว่า ผู้สูงอายุมีโอกาสติดเชื้อไข้หวัดใหญ่สูงกว่าคนทั่วไป เพราะ**ภูมิคุ้มกันเสื่อมถอย** ทำให้ร่างกายต่อสู้กับเชื้อโรคได้น้อยลง นอกจากนี้ผู้สูงอายุมักมี**โรคเรื้อรัง** เช่น เบาหวาน ความดันโลหิตสูง หรือโรคหัวใจ และหลายคนมี **ภาวะเปราะบาง** ต้องพึ่งพาคนรอบข้าง ทำให้โอกาสติดเชื้อเพิ่มขึ้นที่สำคัญ การติดเชื้อในผู้สูงอายุไม่ได้จบแค่ไข้หวัด แต่ยังอาจนำไปสู่ภาวะแทรกซ้อนร้ายแรง เช่น **ปอดอักเสบ** เสี่ยงต่อการต้องใส่เครื่องช่วยหายใจ **โรคหลอดเลือดสมอง** หรือ **หัวใจวาย** ความสามารถในการใช้ชีวิตประจำวันลดลง หลังติดเชื้อ หรือแม้แต่การเสียชีวิตจากการติดเชื้อ

**แพทย์หญิงบุษกร โลหารชุน** ผู้อำนวยการสถาบันเวชศาสตร์สมเด็จพระสังฆราชญาณสังวรเพื่อผู้สูงอายุ กล่าวเสริมว่า การฉีดวัคซีนไข้หวัดใหญ่ในผู้สูงอายุที่มีอายุ 65 ปีขึ้นไป แม้จะเป็นสูตรมาตรฐานก็สามารถป้องกันการติดเชื้อไข้หวัดใหญ่ และลดภาวะแทรกซ้อนได้ แต่หากสามารถเลือกวัคซีนไข้หวัดใหญ่ขนาดสูง ก็จะเพิ่มโอกาสลดภาวะแทรกซ้อนต่าง ๆ ได้ดีกว่าสูตรมาตรฐาน เช่น ลดอัตราการนอนโรงพยาบาล และลดอัตราการเสียชีวิตได้ถึง 50% ผลข้างเคียงของวัคซีนไข้หวัดใหญ่ส่วนใหญ่มักไม่รุนแรง เช่น ปวด บวม แดง ร้อนบริเวณที่ฉีด ไข้ต่ำ ปวดหัว ปวดเมื่อยกล้ามเนื้อ ซึ่งอาการเหล่านี้ **หายได้เองภายใน 1-2 วัน** สำหรับผลข้างเคียงรุนแรง เช่น **อาการแพ้รุนแรง** พบได้น้อยมาก เพียง **1.5 คนต่อประชากรล้านคน** เท่านั้น ซึ่งต่ำกว่าความเสี่ยงของการเกิดภาวะแทรกซ้อนจากไข้หวัดใหญ่มาก...**ปีนี้คุณฉีดวัคซีนไข้หวัดใหญ่แล้วหรือยัง**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #สถาบันเวชศาสตร์สมเด็จพระสังฆราชญาณสังวรเพื่อผู้สูงอายุ #ผู้สูงอายุ #วัคซีน #ไข้หวัดใหญ่
 28 มีนาคม 2568